Karen Ellemann (V), 2009-11-11:
Jeg kan være noget forundret over, at det kæmpestore arbejde, der har ligget i hele den her afbureaukratiseringsreform, som regeringen har fremlagt i forbindelse med Folketingets åbning, ikke får større ros og anerkendelse fra oppositionens side.
Er oppositionen overhovedet klar over, hvor mange sten der er vendt i sådan en proces, og hvor mange frontmedarbejdere, der har bidraget aktivt ved at sige: Her ser vi muligheden for at kunne forenkle nogle regler, her ser vi muligheden for, at man kan arbejde mere frit, her ser vi muligheden for at frigøre nogle ressourcer?
Jeg håber, oppositionen er klar over, hvad der ligger til grund.
Så vil jeg også samtidig sige, at jeg da ville være en uansvarlig politiker, hvis ikke jeg havde nogle visioner for, hvordan jeg gerne ville forbedre samfundet i det hele taget.
Et eksempel, som jeg synes er rigtig godt, er vores elevplaner i folkeskolen.
Vi havde et manglende fokus på fagligheden i folkeskolen, og derfor valgte vi centralt fra at sige: Nu skal der altså udarbejdes elevplaner, så vi fastholder fokus på det.
Det fungerer, det er et redskab, som folkeskolen virkelig har taget til sig – folkeskolen som værende både lærerne, eleverne og forældrene.
Og gad vide, om ikke de arbejder videre med elevplanerne – nu står det dem i hvert fald frit for, hvordan de så gør det.
Lad mig starte med at sige tak for en god debat, en interessant debat om kommunernes og regionernes fremtid.
Jeg vil igen her benytte anledningen til at fastslå, at Danmark altså har tradition for en stærk, decentral offentlig sektor, og som det fremgår af debatten, ser regeringen altså meget lyst på det lokale selvstyres fremtid.
Med kommunalreformen blev der altså dannet 98 nye, store kommuner og fem nye, stærke regioner.
Regionerne fik hovedansvaret for sundhedsområdet, mens kommunerne overtog en række opgaver fra de tidligere amter.
Kommunalreformen har styrket kommunernes og regionernes bæredygtighed, både i faglig og økonomisk henseende, og har dermed medvirket til at udvikle og styrke den decentrale danske model.
Der er således altså skabt et robust fundament for den fortsatte udvikling af velfærdssamfundet.
Det kommer tydeligt til udtryk i de årlige aftaler om kommunernes og regionernes økonomi, hvor der år efter år er afsat penge til den borgernære service.
Der er altså ikke de her snævre økonomiske rammer, som er forsøgt tegnet op her.
Med Kvalitetsfonden sikres samtidig et betydeligt løft af de fysiske rammer i dagtilbud, i folkeskolen, i idrætsfaciliteterne målrettet for børn og unge og på ældreområdet, og samtidig investeres der i en ny og moderne sygehusstruktur.
Regeringen har i de senere års aftaler med KL fastlagt en række principper for god, decentral styring og for udviklingen af det kommunale selvstyre.
Regeringen har netop indgået aftale om afbureaukratisering i kommuner og regioner i forbindelse med finanslovforhandlingerne, og aftalen indebærer altså omfattende forenkling og afskaffelse af statslige regler, så der frigives ressourcer fra bureaukrati og papirarbejde til arbejdet med børn, unge og ældre.
Det sker ved at give de ansatte i kommuner og regioner større frihed til at tilrettelægge arbejdet under lokalt ansvar.
Det lokale selvstyre er altså samlet set blevet styrket gennem de seneste år.